钦定古今图书集成/明伦汇编/官常典/第585卷 > 《授田兴魏府节度使制》缺名
## 钦定古今图书集成/明伦汇编/官常典/第585卷 > 《授田兴魏府节度使制》缺名

门下：“经邦制理，先务于安人；乘义秉忠，良存乎体国。
有其坚持正性，动合众心，材当与能，善可垂劝，则宜
荷推毂之寄，为分阃之臣，建侯贞节，宣我利泽。魏博
光军步射都知兵马使同州节度副使检校秘书少
监御史中丞沂国公田兴，深明有融，忠孝是力，介若
金石，通乎弛张。效用思齐于昔贤，洁诚期报于君父。
生此王国，迹沦戎藩，逢时乃彰，会节有立。日者元臣
即代，引子幼年，小人任事以作威，诸将屏息而增惧，
政理兹紊，刑章亟乖，群情危疑，几至颠越。朕用忧悯，
方图辑宁，而兴任在辕门，心惟大体，义勇斯奋，奸凶
伏辜，士心所归，不令而肃，征镇安固，厥庸茂焉。”既而
保贵胄之家，将致上国；全故师之绩，永复中军，表章
屡陈，情恳备至，以勋则特异，以义则可观，周旋令图，
盖有馀裕。朕高悬爵命，以待能贤，嘉尔殊劳，允宜懋
赏。晋军谋帅，郤縠尝学于《诗》《书》；汉将议功，窦融实冠
于名节。魏郊巨镇，河上奧区，仗钺可以宣国威，观风
可以率彝典。习俗至于丕变，疲甿徯而汔康，伫光策
书，用寄心膂，荣级俾“登于七命，显秩超践于六卿。仍
兼副相之雄，以重元戎之寄。服兹休命，其懋戒哉。可
银青光禄大夫检校工部尚书兼御史大夫，充魏博
等州节度观察处置支度营田等使。”